
FLUKTEN

Der sto noen foran butikken. De hadde kanskje sett henne. Lagt merke til den uryddige parkeringen og de to åpne bildørene. Hvorfor hadde hun ikke holdt ham igjen før han kom seg ut av bilen og ble liggende der? Og hvorfor hadde hun gått ut for å se om han levde? Han åpnet øynene og stirret på henne. Hun stirret tilbake. Så sanset hun at noen kom mot dem. Da ropte hun. Lynsnart, uten å tenke ropte hun: «Ring etter ambulanse!»

Etter det var den første refleksen å komme seg bort. Bort fra mannen og blodet.

Hun hadde stukket kniven i jakkelommen, gått rundt bilen og hentet ut skuldervesken. Så beveget hun seg rolig over plassen mot veien. Som om det skulle være den naturligste ting i verden. En iskald ro hindret henne fra å løpe. Hun hektet vesken over skulderen, tok opp telefonen og lot som hun ringte.

«Løp det noen opp veien der? Så du ham?» var det noen som ropte.

Hun gikk videre med bestemte skritt og telefonen mot øret. Tvang seg til å stoppe ved busslommen.

Det hadde samlet seg en flokk rundt bilen. De snakket og pekte.

Hun sto med hjertet dundrende utenfor kroppen. Eller var det i armen? Det var noe feil med den høyre armen.

«Lege? Er noen lege her?» ble det ropt. En kvinne kom løpende til og knelte ned ved siden av bilen. Hun kunne ikke se ham lenger, for flere personer sto i ring rundt. Han hadde fanget all oppmerksomhet. Det hadde han forresten alltid gjort den tiden hun hadde kjent ham.

Men nå var øyeblikket der. Hvor kunne hun forsvinne sånn helt naturlig? Hadde det bare kommet en buss nå! Hun prøvde å tyde rutetabellen, men greide ikke å se ordentlig. Skulle hun gå inn i kafeen like ved? Finne toalettet og låse døren? Nei. I stedet gikk hun hurtig ned skråningen til elveleiet på baksiden av butikken. Der kunne de ikke se henne. Hun stanset opp og pustet. Lyttet. Var ikke så kjent, men hadde gått turer langs sundet et par ganger. Husket at det lå hytter og hus ganske tett langs sjøsiden. Hun måtte over elva. Var det ikke en bro nede ved elveoset?

Hun subbet til knes i ormegress og kratt og kom ganske riktig til en bro. Så rolig hun kunne gikk hun over broen og opp skrenten fra elvebredden. Fant en sti rett til venstre. Valgte den opp en bratt kneik og videre langs en berghammer.

Da hogg lyden av sirener gjennom hodet. Ambulanse? Politi? Hun kjente kniven stikke i jakkelommen. Tok den opp med dirrende hender. En sammenleggbar turkniv. Skarp og tynn i bladet. Ideell for alt fra brød til fenalår. Hadde han hatt den parat i jakkelommen hele tiden?

Hun seg ned på kne. Da så hun blodet. Det dryppet lydløst ned i lyngen, og hun kjente smerten i armen. Han måtte ha hatt den utslåtte kniven parat. Så angrep han da hun stoppet for å slippe ham ut. Skrek og hogg etter henne. Armen hennes ble et skjold. Han måtte ha gjort seg fri fra beltet mens hun parkerte. Hun forsto ikke hva som hadde utløst det. Hadde hun gitt ham noen grunn til å hogge etter henne med en kniv? Hadde hun hatt noen anelse om at han ville gjøre det? Nei. Hun hadde strukket seg langt ved å kjøre ham til dette stedet for å besøke venner.

«Vi stopper ved butikken, så kan du be dem møte deg der», hadde hun sagt.

Hun hadde ikke trodd det da han traff armen hennes. Men kjente smerten. Så kom reaksjonen. Hvordan hadde hun klart å få tak i kniven og forsvart seg? Hvorfor hadde hun ikke bare kommet seg ut av bilen og ropt etter hjelp? Hvorfor i himmelens navn hadde hun i stedet stukket ham med slik styrke? Redsel? Ja, selvsagt. Men mest – raseri! Et instinkt som sa henne at det kom til å bli ham eller henne. Lynsnart hadde hun stukket fingeren hardt i øyet hans. Hørte smerteskriket, fikk tak i kniven og stakk. Et hjelpeløst stønn ble hengende i luften da han åpnet døren, tumlet ut og ble liggende.

 

Og nå lå hun på alle fire og var på flukt. Med valne hender foldet hun kniven sammen og la den tilbake i lommen. Trakk det blodige jakkeermet ned over armen og klatret videre. Pusten gikk i hiv og øynene lette etter en løsning. Hun måtte bli kvitt kniven.

På toppen av knausen kunne hun se sundet, og veien forbi alle bryggene som tilhørte en hytte eller et hus. Ingen mennesker å se, men hun visste at de var der. Hun seg ned mellom steinene og prøvde å tenke. Skyer laget seg til der oppe. La det hølje ned nå. Vaske bort alt sammen. Rense det. La alt bli ugjort og til å begripe.

En hytte dukket opp som en skygge i krattet. Bare en smal sti førte opp dit. Ikke fremkommelig med bil. Hun ventet litt, så krøp hun bort. Det var ikke tegn til folk. I hytteveggen var det montert en utedusj, og hun kjente hvor tørst hun var. Skrudde på krana, løftet dusjhodet av opphenget og satte seg ned på en vaklevoren skammel. En kaskade av rennende vann traff skoene og bakken. Hun tok opp kniven og la den forsiktig ned mellom beina. Dro opp jakkeermet og lot vannet slikke over den blodige hånden og armen. Kuttet var på høyre overarm. Det gapte og blødde ennå. Skulle nok vært sydd. Det var vanskelig å knytte halstørkleet stramt med en hånd, så hun måtte ta tennene til hjelp. Det blødde gjennom. Hun prøvde å vaske blodet av jakken og bukselårene, men det gjorde bare alt verre. Våt og iskald lente hun ryggen mot den provisoriske plankeveggen. Kjente seg kvalm og svimmel. Tenkte at hun skulle prøve å drikke litt fra dusjhodet, men det ble ikke til det heller. Hørte bare vannet sildre.

 

Hun mistet følelsen av tid, men etter hvert fikk hun opp et vindu og klatret inn på en kjøkkenbenk. Rev ned en vannøse og veltet en blikkboks. Fikk av seg de våte klærne og krøp sammen på en gammel divan med ullpledd og gamle puter. En frost tok henne. Den kom ikke utenfra, men innenfra, fra henne selv.

Hvorfor våknet hun ikke? For det måtte være et mareritt? Slikt som dette hendte jo ikke. Hvor hadde hun truffet da hun stakk ham? Lå han på et operasjonsbord nå? Eller i et likhus?

 

Hutrende ble hun liggende uten å finne noen forklaring på hvorfor han hadde angrepet henne. Kunne måten han ordla seg på da han ba om å få møte henne, ha advart henne? Kanskje. Men hun hadde blitt nysgjerrig på Gunnar. Han hadde sendt en SMS om at han skulle til Norge og gjerne ville treffe henne. Altså visste han at hun hadde flyttet fra Nord-Norge og bodde i Oslo. Han skrev at han stadig tenkte på henne. Så dersom hun hadde tid? En kopp kaffe? Skulle det så lite til? At han ba henne komme og sa at han «stadig tenkte på henne»?

Hvorfor var hun så naiv? Gunnar måtte ha planlagt det. De hadde ikke sett hverandre siden hun ba ham flytte ut. Bruddet var ukomplisert, rent praktisk. Leiligheten var hennes, det var ingenting å dele på. Så fikk hun ham ut, slik han hadde kommet, med en koffert. Og da hun var alene igjen, var lettelsen stor. Men hun husket at det tok lang tid før hun var sikker på at han var ute av livet hennes. Kanskje hadde hun aldri vært helt sikker.

Nå lå hun her på en gammel divan i en ukjent hytte og prøvde å forstå hvorfor Gunnar hadde villet drepe henne. Minner lå som rå skodde i hodet. Hun var ikke i stand til å tenke logisk.

 

Kanskje var det lukten av blodet fra armen som gjorde at hun plutselig husket hendelsen da hun gikk på videregående. Hun ville ikke gå på den festen. Men mamma hadde overtalt henne. Mente at det var fint for henne å være sammen med de andre. De var samlet på et sted i et bryggelokale. Høy musikk. Hun var ikke vant til å drikke alkohol. I tillegg hadde hun fått mensen. Da hun kjente seg uvel, gikk hun. Det var et stykke å gå hjem langs kaiene.

Hun husket ikke hvordan det var, eller om de var flere enn tre. Bare at de var voksne menn og stinket sprit. En av dem grep henne i armen og snøvlet noe om fitte. Hun rev seg løs og løp. De kom etter og holdt henne fast bak et skur. La henne ned på kaiplankene og rev av henne trusen. Lyden av spjæret bomull. Hun slo og kavet. Skrek. Nattesol viste ansiktet til mannen over henne. Tennene. Spyttet. Øynene. Hun kjente neven hans mellom beina. Prøvde å sparke. Hørte at han ropte til de andre at de for fan skulle holde henne. Så slapp han plutselig taket, og freste noe om helvetes blodfitte. Snøvlet «Ho e berre nokka helvetes svineri».

Hun kunne ikke huske hvordan hun kom seg hjem, eller om hun møtte noen. Kjente det som om hun sprang naken gjennom byen. Og det gjorde hun jo. Trusen lå igjen et sted. Det nye skjørtet hadde fått flekker av tjære. Hun hadde aldri før kjent en slik skam. Visste ikke hva skam var før den kvelden.

Mamma var oppe og ventet. Det gjorde hun alltid. Forsto at alt var galt uten at hun sa det. Så det på hele henne. Hun prøvde å snakke. Det ble bare noe usammenhengende om «mannfolkene». Mamma prøvde å hjelpe henne. Spurte. Til slutt brukte hun ord som aldri var brukt mellom dem.

«Voldtok de dæ?»

Hun ristet på hodet. Gjentok bare det mannen hadde spyttet henne inn i ansiktet: «Han sa at æ va nokka helvetes svineri.»

Mamma ville vite om hun kjente mannen. Det gjorde hun jo ikke. Hadde aldri sett ham før.

Hun hørte henne sukke og si: «Velsigne svineriet.»

Da hun hadde vasket og stelt seg og kommet seg i seng, satte mamma seg på sengekanten, og sa: «Trur du at du kan kjenne han igjen, dersom du ser han?» Og hun svarte at hun ikke visste. Mamma ba henne si fra dersom hun så ham. Så sukket hun, og sa det bare enkelt: «Slik det e nu, så e det ikkje nokka vi kan anmelde. Og då e det trulig ikkje nokka vi skal snakk tel non om.»

Hun hadde grått og sagt at hun skammet seg så forferdelig. Men mamma hadde holdt om henne og sagt at det ikke var hennes skam, men mannfolkenes, og at hun heller skulle prøve å være sint. «Vær sint kvær gong du ser en slik kar!»

Hun hadde sluttet å gå ut om kvelden. Gikk bare til og fra dit hun skulle på dagtid. Det var mamma som til slutt sa stopp. At hun ikke kunne gjemme seg bort hele livet. Dessuten var hun stor og sterk. Hun fikk henne til å melde seg på et kurs i selvforsvar. Og hun gikk inn for det. Lovet seg selv at hun skulle vinne. Uansett hvem som angrep, så skulle hun ta dem. Lærte seg alt om en manns mest utsatte punkt. Øyet. En finger i øyet. Skrittet. Et kne i skrittet. Halsen. Hardt grep om pulsåren.

Etter hvert karate og svart belte. Det hjalp for alt.

*

 

Hun hørte at det regnet på bølgeblikk, og var tilbake i nåtiden. Hun hadde møtt Gunnar nær en kafé og hadde straks kjent ham igjen, selv om han var blitt eldre. Smilet. Den lette måten han kastet sekken på ryggen på. Selvsagt så hun at det var den samme mannen. Den ledige sjarmen som fikk folk til å stoppe opp og gi ham oppmerksomhet. Blikket som han holdt på den han snakket til, som om den han så, var det viktigste mennesket på kloden. Men denne sjarmen gjorde ikke inntrykk på henne lenger. Hun burde være lettet, men kjente et ubehag ved å møte ham.

Avtalen var at de bare skulle ta en kopp kaffe og prate litt. Han hadde spurt hvordan hun hadde det. Hva hun drev med nå. Hun svarte kort. Kanskje hadde hun ikke vært vennlig nok? Han fortalte at han skulle besøke venner på et lite sted ved Oslofjorden, men hadde undersøkt og funnet ut at det bare var bussforbindelse, ikke tog. Han nevnte stedet og la til at det trolig bare var et fillested.

Hun fortalte ikke at hun hadde gått Kyststien langs sjøen der. Skulle hun alt da ha ant at noe var feil, drukket kaffen og latt det være med det? Han hadde vel ikke knivstukket henne på en stappfull kafé?

«Skulle ønske det gikk tog dit. Det hadde gjort det enklere», sa han.

Det var noe med blikket. En bønn, og allikevel noe hardt. Så sukket han og spurte en gang til hva hun arbeidet med. Som om han ikke hadde hørt at hun alt hadde fortalt at hun leste manuskripter for et forlag. Noe sa henne at han ikke lyttet til det hun sa, fulgte henne bare med øynene. Hele tiden smilende. Han åt henne liksom med blikket. Hun skulle ha forlatt kafeen med et høflig adjø mens de ennå hadde mange mennesker rundt seg.

Han hadde sett på klokken og sagt at han fikk finne en buss og komme seg i vei. Det var da hun sa det forferdelige.

«Jeg kan kjøre deg.»

 

Armen verket. Kuttet i overarmen gapte mot henne, blodet hadde ikke størknet helt. Hun reiste seg og tullet det blodflekkede pleddet rundt seg, betraktet omgivelsene. Det var nok lenge siden noen hadde oppholdt seg i denne hytta. Men her var i alle fall strøm. Hun vaklet omkring for å finne en panelovn. I selve stuerommet var det to, og i et lite bislag fant hun en gammeldags sikringsboks og to sikringer. Hun skrudde inn den ene og fikk straks et lys over bordet som gjorde henne vettskremt. Fant bryteren på veggen og skrudde av. Lirket vinduet over kjøkkenbenken, som hun hadde brutt seg inn gjennom, på plass med én hånd.

Såret på armen begynte å blø igjen. Hun tok et håndkle som lå på benken og tullet det rundt. Skrudde begge panelovnene på. Det hadde vært bedre å fyre i den gamle vedovnen, men røyken kunne røpe henne. Hun skrudde på krana og fylte et glass med vann. Drakk forsiktig. Det smakte jern. Smakte blod? Kjente at hun måtte tisse. Ytterdøren var låst utenfra, men hun fant en bakdør med krok på innsiden.

Himmelen sa henne at det var kveld. Hun satte seg på huk og lot det stå til i lyngen rett ved steintrammen. Armen var et brysomt hinder. Hun så seg vaktsomt om. Lyttet. Men det var bare henne og regnet.

Vel innenfor satte hun kroken på døren. De var kanskje etter henne nå. Med hunder? Det var massevis av ting i bilen som kunne gi en hund ferten av henne. Og sporene, blodet i lyngen? Hadde regnet hjulpet henne? Og Gunnar? Var han død?

Det var blitt ganske mørkt inne nå, men hun torde ikke tenne lyset. Fant en lommelykt hengende ved utgangsdøren og trakk for gardinene. Temperaturen i rommet var litt bedre, men klærne hennes var fremdeles fuktige og kalde. Hun fant en joggebukse og en enorm hettejakke på veggen i det lille kottet som var soverom. Med en følelse av avsky trakk hun på seg det som en fremmed sikkert hadde brukt tett på kroppen. Men det luktet ikke ille. Hun fant et par filtladder i bislaget.

Da ringte telefonen i skuldervesken. Hun sto ved kjøkkenbenken og rørte seg ikke. Det ringte en evighet. Hun sto der til det ble stille, og til hjertet roet seg. Så seg hun ned på den gamle divanen ved veggen og lyttet. Var det ikke slik at politiet kunne spore telefoner? Hun fant frem telefonen og sjekket. Ukjent nummer. Torde ikke prøve å finne ut hvem som hadde ringt. Uroen vokste til panikk. Pusten gikk i hiv.

Hva var det hun drev med? Hun kunne jo uansett ikke være på rømmen resten av livet. Hvorfor meldte hun seg ikke bare til politiet? I fengsel behøvde hun i alle fall ikke å rømme. Ikke skjule seg. Men hun orket ikke. Var for sliten til å tenke klart og praktisk.

*

 

Hun måtte ha sovnet. Våknet av dagslyset mellom gardinene over kjøkkenbenken. Eller var det noe annet? Hun visste øyeblikkelig hvor hun var og hva som var situasjonen. En svak lyd utenfra forsterket det. Så hadde de sporet henne opp. Dørgende stille, med alle muskler i helspenn, lå hun der og ventet. Men ingen banket på ytterdøren. Ingen snakket. Kanskje de trodde at hun sto der med kniven klar og ville forsvare seg. Det gikk opp for henne at hun ikke husket hvor hun hadde lagt den. Bare at hun satt med den mellom beina og prøvde å vaske bort blodet. Det virket som i et annet liv.

Noen låste opp døren og kom inn i gangen. Romsterte litt, satte ned ting og åpnet døren til stuerommet. Hun holdt pusten. Torde ikke åpne øynene. Lyden av skritt over gulvet. Pusten fra et menneske som bøyde seg over henne.

«Hei! Hvem er du?» lød en rolig, dyp stemme.

Hun åpnet øynene og så rett opp i et mannsansikt og to forskende øyne.

«Jeg visste ikke hvor jeg skulle gjøre av meg», hørte hun seg selv si med rusten stemme.

«Hvordan kom du deg inn?»

«Gjennom vinduet», sa hun og nikket mot kjøkkenbenken.

«Det var jo et pent innbrudd», sa han og reiste seg opp i full størrelse. Klærne hun hadde tatt på, var nok hans.

«Hva har du gjort armen din?» sa han og pekte.

«Ingenting», svarte hun.

«Jeg ser det», sa han og grep henne om albuen på den sårede armen. Håndkleet hun hadde surret om, var glidd av, og en ekkel sprekk med størknet blod gapte mellom dem.

«Du trenger førstehjelp. Men det ser ikke pent ut, så du må til lege.»

Hun svarte ikke. Prøvde bare å komme seg opp i sittende. Synet var tåkete.

«Endelig har de gamle klærne funnet et menneske som kler dem», sa han og nikket mot henne med et skjevt smil. «Bare sitt rolig. Såret har begynt å lukke seg, men det bør ikke gå opp nå. Jeg skal hente et førstehjelpsskrin i bilen nede i veien. Når hendte dette, forresten?»

Hun svarte ikke. Et øyeblikk sto han bare der og så på henne. Men han gjentok ikke spørsmålet.

«Jeg er tilbake om et øyeblikk», sa han og for ut døren.

Hun skjønte at han kom til å ringe politiet. Bestemte seg for at det bare måtte skje. Orket ikke være drapskvinne på rømmen. Da heller dom og straff. Kjente at det svimlet, så hun lente seg bakover på divanen og ventet.

Han kom tilbake med førstehjelpsskrinet. Vrengte av seg vindjakken og vasket hendene under krana over vasken. La et hullete kjøkkenhåndkle på bordet ved divanen og ba henne bøye seg frem. Hun gjorde som han sa. Det sved. Hun bet tennene sammen og ynket seg. Prøvde å ikke se. Men kjente desto mer.

«Jeg er en pyse», peste hun.

«Det virker ikke akkurat slik», sa han.

Hun snudde seg vekk.

«Jeg desinfiserer. Så legger jeg over ren kompress og strammer til. Fort gjort.»

Da han var ferdig, anbefalte han henne å legge seg nedpå og la armen hvile.

«Vi må få deg til legevakt for kyndig behandling. Dette må sys.»

Da sa hun det bare: «Kan du kjøre meg til nærmeste politi? Jeg tror jeg drepte en mann i går.»

Han la tingene tilbake i førstehjelpsskrinet uten å se på henne. Så satte han seg på pinnestolen midt imot og møtte henne med et borende rolig blikk.

«Var det han som kjørte bilen som de pratet om på butikken da jeg handlet mat?»

«Nei. Jeg kjørte. Han satt på.»

«Og han gjorde dette», sa han og pekte på armen.

«Ja, det var uvirkelig. Jeg trodde det ikke …»

«Det var bra han traff utsiden av overarmen, ikke pulsåren. Hvordan greide du å ta igjen så voldsomt med en såret arm?»

«Vet ikke … men jeg fikk tak i kniven. Så bare stakk jeg. Brukte vel den andre armen. Jeg er venstrehendt.»

«Du må ha stukket hardt?»

«Han greide å komme seg ut av bilen. Falt om og ble liggende. Alt var bare blod.»

«Stakk du ham flere ganger mens han lå nede?»

Hun ristet på hodet.

«Det var ikke nødvendig. Han hogg ikke etter meg mer. Jeg hadde kniven.»

«Hvor er den kniven nå?»

«Tror den ble liggende ved utedusjen. Jeg prøvde å bli kvitt … Det var så mye blod.»

Han reiste seg og gikk ut. Da han kom inn, sa han bare at han hadde tatt vare på den.

«Vil du være brydd med å kjøre meg til politiet, så slipper de å hente meg her med håndjern og det hele?»

«Det skal jeg. Men først skal jeg koke kaffe. Så skal vi spise litt av det ferske grovbrødet jeg har kjøpt.»

«Jeg er ikke sulten.»

«Men det er jeg. Etter en slik morgen trenger man mat og kaffe.»

«Er han død?» spurte hun til ryggen hans.

Han snudde seg.

«Nei. Men han skal være hardt skadet.»

«Vil han klare seg?»

«Det vet jeg ikke», sa han og kom over gulvet.

«Jeg må på do», sa hun ynkelig.

«Da følger jeg deg dit før vi spiser.»

«Er du ridderen som redder en morderske?» spurte hun da hun kom ut fra doen.

«Kanskje. Vi får se», sa han. Så gikk de over lyngen i hennes tempo.

«Tror du jeg kan dra hjem til Oslo, dersom de tror på at det ikke var jeg som stakk først?»

«Skal jeg trøste eller være realist?»

Hun mumlet realist rett ut i den grå dagen. Han åpnet hyttedøren for henne.

«De politifolkene du møter, er sikkert høflige. Men de er der for å gjøre jobben sin. Du må kanskje regne med varetekt. Men jeg tror du slipper sykehus.»

 

Frokosten ble servert ved divanen. Han hadde lagt armen hennes i fatle og anbefalte henne å la den få ro.

«De sa på butikken at politiet har funnet ut at bilens eier heter Susanne Jensen. Det er deg?» spurte han plutselig.

«Ja. Det har de selvsagt funnet ut.»

«Det vil nok spare tid dersom du har papirer med deg som kan bevise det. Sertifikat? Kort?»

«Ja. Jeg er vant til å ta vare på meg selv», mumlet hun og strakte seg etter skuldervesken for å undersøke. Det var der alt sammen. Til og med passet hadde hun med seg.

«Ola Bratten her», hørte hun. «Og jeg er ikke helt ferdig med å lære å ta vare på meg selv.»

Hun så opp fra vesken og møtte det direkte blikket. Ertende, gråblått. Ansiktet var litt slitent med daggammelt skjegg. Nesen litt skjev, som om noen hadde gitt ham et hardt slag en gang. Munnen var liksom dratt til venstre av en fyldig underleppe. Håret var blondt og kortklippet, men krøllet seg tydelig i tuppene. Halsen senete. En grønn bomullstrøye var dratt opp over sommerbrune armer. Hun svelget og la brødskiven med gulost fra seg.

«Har du en telefonlader? Jeg har slått av telefonen, men den har nesten ikke strøm.»

Han hentet en i sekken sin uten å måtte lete. Så plugget han inn telefonen hennes.

«Takk skal du ha! Bor du her i nærheten?»

«Nei, i Oslo. Og du?»

«Skøyen.»

«Hva gjorde du egentlig her ute?

Hun så ned på den idiotiske fatlen.

«Jeg kjørte en mann som jeg en gang kjente. Han sa at han skulle besøke venner her.»

«Kjente du ham godt?»

«Nei, jeg trodde at jeg gjorde det for mange år siden. Da bodde vi begge i byen min der nord.»

Han tok en bit av brødskiven sin. Tygget. Hun gjorde det samme.

«Dere hadde et forhold?»

«Er dette et forhør?» spurte hun.

«Nei. Unnskyld», sa han kort.

De spiste og drakk mens dagslyset kjempet seg inn gjennom det støvete vinduet.

«Du orker ikke å snakke om det», fortsatte han.

«Vi bodde sammen en tid. Så ba jeg ham om å flytte ut.»

«Men dere holdt kontakten?»

«Nei. Men plutselig ringte han meg og sa at han gjerne ville møte meg.»

«Hadde han noen grunn til å gå til angrep med kniv?»

«Ikke slik jeg ser det. Han ville at jeg skulle kjøre ham helt frem dit hvor vennene bor, men jeg sa at jeg ikke var kjent og ville sette ham av utenfor butikken. Jeg prøvde å finne en plass å parkere. Så var alt i gang.»

«Kranglet dere? Så du at han ble sint?»

«Nei, jeg konsentrerte meg om å kjøre bilen inn på parkeringsplassen og så ikke på ham.»

«Lå kniven i bilen, eller?»

«Har aldri sett den før. Det er helt absurd. Jeg tror det ikke … fatter ikke at han gjorde det.»

«Forstår.»

«Nei, det gjør du ikke, jeg forstår det ikke selv», sa hun og knep øynene sammen en stund. Det piplet og rant.

Da han begynte å rydde av bordet, satt hun tafatt og fulgte ham med øynene. Hver gang han snudde seg, dannet lyset fra kjøkkenvinduet en glorie rundt hodet hans. Kanskje er han egentlig ikke virkelig, tenkte hun matt.

«Susanne. Jeg kjører deg til legevakten og venter til de har lappet armen din. Så kjører vi til politiet så du kan melde deg, slik jeg har lovet. Jeg venter på stasjonen til de orienterer oss om hvordan de vil ha det. Ok?»

«Takk», sa hun spakt.

«Det var så lite», sa han på dansk og smilte. Så snudde han seg og la ting han hadde satt på benken, i sekken sin igjen.

«Kan jeg se meg i et speil? Kanskje ha litt vann i fjeset?» spurte hun.

«Selvsagt. Så ubetenksomt av meg ikke å tilby det», sa han.

Han fylte et fat som sto på en gammel vaskeservant under et speil i grønn treramme. Tok et tynnslitt håndkle med blomsterdekor fra en skuff og la det ved siden av.

«Jeg stikker ut imens», sa han og tok telefonen med seg.

Hun kom seg dit bort og tvang blikket inn i speilet. Stirrende, oppspilte øyne. Dype furer rundt munnen. Grå hud. Hvite lepper. Det korte, mørke håret med hvite felt ved tinningen så ut som en uvasket parykk. Hun gjorde så godt hun kunne med en hånd, uten at det gjorde henne mer levende. Klærne var ennå fuktige. Men hun tok i alle fall sin egen bukse på. Ola Brattens rause hettejakke beholdt hun.

«Har politiet tillit til deg? Kjenner de deg?» spurte hun da hun kom ut på trammen til ham.

«De vet hvem jeg er, og at jeg tidvis arbeider som frivillig på en institusjon for rusbrukere.»

«Hva gjør du der?»

«Jeg prøver å berge vettet til dem som bor der. Med skiftende hell. Jeg er psykolog.»

Han fulgte henne med blikket. Slengte sekken med sakene sine over skulderen og nikket.

«Da er det legevakten neste», sa han.

«Det er ikke nødvendig. Jeg kjenner meg helt fin.»

«Vi drar til legevakten», sa han bestemt.

*

 

Legen spurte om det var lenge siden det hadde skjedd. Ola forklarte at han hadde gitt henne førstehjelp ved nitiden samme morgen. Da hadde såret sluttet å blø og var begynt å lukke seg. Så han hadde renset, trykket det sammen og lagt kompresser på. Legen sa «veldig bra», men tok av Olas forbinding og gjorde alt om igjen på sin måte.

Synet av det lange, dype snittet gjorde rommet til en trommel. Rundt og rundt. Hun lukket øynene. Hørte at legen sa noe til Ola om at de nok skulle ha lagt henne på benken. Så kjente hun at han sto bak stolen hennes og holdt henne. Det tok en evighet. Legen pratet uanfektet med Ola mens hun ble «satt sammen for å gro», som legen kalte det. På slutten ble hun gjort oppmerksom på at såret skulle vært behandlet innen åtte timer etter ulykken, så hun måtte nok regne med et ukledelig arr. Det verket enda verre enn etter Olas førstehjelp. Hun fikk resept for smertestillende, pluss noen piller i en liten plastpose til hun fikk kommet seg til et apotek.

AVHØRET

Så fant hun seg selv hos politiet i sin egen bukse og Ola Brattens digre, gamle hettejakke. Hun måtte gi fra seg telefonen allerede før de gikk inn i avhørsrommet. Den ødelagte jakken leverte hun fra seg i en plastpose. De to i avhørsrommet, en dame og en mann, var som Ola hadde sagt høflige, men bestemte. Da hun hadde vedkjent seg hvem hun var og at bilen de hadde beslaglagt, var hennes, buste hun ut.

«Lever han? Kommer han til å overleve?»

De bekreftet det første, og etter å ha vekslet blikk – ville de ikke svare på det andre spørsmålet. Den ene tok hansker på og inspiserte den bandasjerte armen og jakken i plastposen. Så måtte hun redegjøre for omstendighetene rundt «passasjeren», som de kalte ham. Der og da greide hun ikke å huske Gunnars etternavn. De hjalp henne, og hun bekreftet det de allerede hadde funnet ut.

Da de kom til selve hendelsen i bilen, gikk hun i stå. Påsto at hun ikke husket. Knep øynene igjen og prøvde å stoppe tårene som siplet nedover kinnene. De rakte henne en eske med Kleenex og stanset noen sekunder. Så kom neste spørsmål.

«Var det noen grunn til at du hadde en utslått foldekniv i bilen?»

«Hadde aldri sett den før. Jeg holdt på å parkere for at han skulle gå ut og vente på vennene han skulle besøke. Da jeg kjente smerten, forsto jeg at jeg måtte få tak i den.»

«Hvordan klarte du det»?

«Det aner jeg ikke. Men jeg forsto vel at jeg måtte.»

«Og så stakk du ham med så stor kraft at han segnet om? Kunne du ikke bare ha rømt ut?»

«Det hadde vært jævlig klokt, men jeg gjorde altså ikke det», hørte hun seg selv si med fremmed stemme.

«Hvorfor ikke?» spurte mannen som avhørte henne.

Hun kjente at det svartnet. Raseriet og avmakten var på tur. Hun hørte sitt eget rasende snøft, sin egen tilbaketrengte aggressive stemme. Ta deg sammen, Susanne, tenkte hun.

«Jeg vet ikke om dere har opplevd en slik situasjon? Mannen som du trodde du kjente en gang, stikker deg med kniv bare fordi du ikke vil gjøre som han sier. Hva jeg tenkte da han brukte kniven, aner jeg ikke. Jeg ble vettskremt. Og antagelig ble jeg så rasende som jeg aldri i mitt liv har vært. I stedet for å være rolig og behersket og komme meg ut av bilen, reagerte jeg på impuls. Det beklager jeg nå. Da jeg forsvarte meg, gikk det kanskje opp for ham at jeg kunne være like farlig som han selv. Han veltet seg ut av bilen og ble liggende.»

Kvinnen i avhørsrommet lente seg frem over bordet. Blikket var borende.

«Men du kom deg ut av bilen etter hvert? Det var ennå tid til å forklare at dette var gjort i selvforsvar. I stedet tok du vesken din med og rømte, som en som hadde noe å skjule.»

«Ja! Det var forbannet uintelligent gjort. Jeg forsto det først da jeg kom til å tenke på at han i beste fall lå på et operasjonsbord, i verste fall i et likhus.»

«Du er god til å formulere deg», bemerket kvinnen.

«Jeg arbeider med språk», sa hun.

«Vi vet det», sa mannen.

«Selvfølgelig vet dere det», mumlet hun.

«Kjenner du hytteeieren fra før?» spurte mannen.

«Nei, og jeg kjenner ham ikke nå heller. Men jeg er ham evig takknemlig for at han opptrådte slik han gjorde, og for at han kjørte meg hit. Er det i orden at jeg tar av meg skoene? De er ganske våte.»

De to vekslet blikk igjen.

«Vær så god», sa mannen.

Hun bøyde seg ned under bordet og fikk skoene av med én hånd. Sokkene også.

«Takk! Det hjalp. Hvor var vi?» spurte hun.

«Hos hytteeieren», sa damen og vendte et blad på blokken sin.

«Ja! Dere kjenner ham?» utbrøt hun.

De to på andre siden av bordet svarte ikke.

«Kommer dere til å fengsle meg?»

«Vi vil beholde deg her til situasjonen er litt mer avklart», sa kvinnen og satte det borende blikket i henne.

«Vi må vite litt mer om din relasjon til Gunnar Angel», sa mannen.

Hun ga dem kortversjonen av den perioden i sitt liv. Det var trolig sannheten, som hun ikke hadde innrømmet for seg selv engang, før nå. Om at hun en gang hadde trodd blindt på mannen som hun traff på et dansested, og som var høflig og flink til å danse. Etter hvert kom han inn i leiligheten hennes med sjarm og fysisk nærhet og påsto at han elsket henne. Uten at hun merket det, snek han seg inn i resten av livet hennes. Spurte hvor hun hadde vært, hvem hun hadde truffet. Blikket hans var ikke lenger varmt, men hardt. Hun fikk ham ut av leiligheten, men hva slags makt hadde han over henne? Det skjønte hun fremdeles ikke. Hun hadde trodd seg så fri fra ham at hun sa ja til å møte ham igjen etter 10–12 år. Men nå, det siste døgnet, hadde hun smertelig lært at slike mennesker må man holde seg unna for all fremtid. Man må sky dem. For man kan ikke engang gi dem skylden dersom noe går fryktelig galt. Man har bare seg selv å takke.

«Så her sitter jeg. Har dere sett en større idiot?»

De to på andre siden av bordet hadde lyttet uten å avbryte. De så ut som om hun leste høyt for dem fra en roman. Kvinnen nikket et par ganger. Mannen så nesten rørt ut. Han kremtet da hun stoppet opp. Ingen av dem svarte på spørsmålet hennes.

«Viste han i løpet av denne tiden voldelige tendenser? Slo han?»

Hun svarte fort og spontant.

«Nei, aldri.»

«Merket du at han hadde voldelige hensikter mens dere kjørte?»

«Jeg tenkte ikke på det. Jeg forsto bare at jeg måtte gi ham tydelig beskjed om hvordan jeg ville ha det. Og det gjorde jeg.»

«Merket du på samtalen mens dere kjørte fra Oslo at han forandret seg?»

«Nei. Men jeg er ganske konsentrert når jeg kjører. Og jeg angret sånn på at jeg hadde tilbudt meg å kjøre ham. Det var en tåpelig, falsk gest.»

«Du mener at han ikke planla å stikke deg med kniv.»

«Jeg vet lite om slikt. Men jeg planla heller ikke å stikke ham.»

«Men du hevder at det var nødverge?»

«Jeg tror ikke jeg brukte det ordet. Det jeg vet, er at jeg agerte. Og at jeg aldri har vært så redd og rasende som akkurat da jeg fikk tak i kniven og stakk.»

Døren til intervjurommet gikk opp, og en kvinne i sivil vinket. Mannen reiste seg, gikk ut og lukket døren etter seg.

«Midlertidig stans i avhør klokken 14. 07», sa kvinnen på andre siden av bordet med profesjonell stemme.

Så ble det stille i rommet. Bare lyden av et susende vannrør. Det hørtes ut som en defekt sisterne i en gammel do. Plutselig syntes hun at hun kunne høre lukten av sine våte sko og sure sokker under bordet. Og at kvinnen på den andre siden av bordet også kunne det. At det ville vekke antipati og at det kom til å påvirke beslutningen.

Mannen kom inn igjen og lukket døren etter seg. Kvinnen gjentok prosedyren i mikrofonen med «Avhør begynner klokken 14.15».

Mannen satte seg og la hendene på bordet foran seg, så på henne, men snakket til mikrofonen.

«Gunnar Angel har forklart seg fra sykesengen. Han bekrefter at han må ha skåret Susanne Jensen i armen i affekt, men han husker ingenting av hendelsen. Heller ikke at han selv ble såret. Han har bekreftet at de bare var to i bilen.»

Kvinnen hadde nok tenkt mens han var ute av rommet. Hun spurte igjen hvorfor hun hadde stukket av. Det kunne hun ikke forklare, ikke for seg selv engang. Hun trodde at hun hadde drept et menneske. Det var en opplevelse hun ikke hadde erfaring med, stammet hun. Et slags instinkt sa henne at hun ikke skulle nevne at hun drev aktivt med kampsport.

Politimannen mente at dersom hun hadde blitt på stedet og forklart seg, så hadde alt vært enklere.

«Men hadde dere trodd meg? Kanskje reagerte jeg på instinkt, både da jeg fikk tak i kniven og stakk og da jeg rømte. Kanskje trodde jeg at jeg var fortapt uansett. Og kanskje er det det man er når man dreper et menneske.»

 

Det tok nok en halvtime før de slapp henne, etter å ha beholdt passet hennes. Men de var på ingen måte ferdige. De måtte ha flere opplysninger om relasjonen mellom Gunnar og henne, både tiden i Nord-Norge og årene imellom. Som om de trodde at han, fordi han var hardere såret enn henne, var det egentlige offeret. I hennes hode ble det slik at de tenkte at hun i årevis bare hadde ventet på dette hevnøyeblikket. For hun skulle ha forstått at Gunnar ikke var tilregnelig. Antagelig skulle hun forstått det før hun møtte ham, og derfor holdt seg unna. For hadde hun ikke alltid hatt fornemmelsen av at han aldri ville la henne slippe unna? At han så på henne som sin eiendom?

Selvsagt sa de ikke rett ut at hun hadde seg selv å takke. Men i hennes hode ble det slik. Og hadde hun forresten ikke selv sagt det i forklaringen. At slike mennesker som Gunnar måtte man bare holde seg unna. Eller var det til Ola hun hadde sagt det?

 

Siden det ikke var fare for bevisforspillelse, slapp de henne. Og hun fikk telefonen tilbake. De hadde nok fått med seg de SMS-ene som fantes mellom Gunnar og henne. De minnet henne til og med om at hun hadde rett til å anmelde Gunnar for angrep med kniv. Men hun måtte være tilgjengelig når de trengte henne. Bilen måtte de ha i beslag inntil videre.

Avtalen med Ola var at hun skulle ringe ham uansett hva utfallet ble. Hun låste seg inn på et toalett og fant nummeret hun hadde plottet inn på Ola Bratten.

«De slapp meg», hørte hun seg si med rar, skurrende stemme.

«Jeg er underrettet. Står parkert rett utenfor hovedinngangen.»

«Hjertens takk!»

Da hun hadde fiklet seg ferdig med glidelås og knapper, så hun et fremmed ansikt i speilet. Hun skrudde på krana og laget en skål av venstrehånden, fylte den med kaldt vann og lot det renne over elendigheten. Ansikt og hår. Gang på gang. Tok et papirhåndkle og tørket seg. Snøt seg. Vurderte å finne pungen med sminke og dra på leppestift. Men innså at det var en latterlighet.

Han hadde stilt bilen halvveis opp på fortauet ved inngangen. Døren til passasjersetet sto åpen. Hun kunne gli rett inn. Lot skuldervesken deise ned på gulvet, strakte seg etter sikkerhetsbeltet og prøvde å få det plassert mellom fatlen og kroppen. Det gikk dårlig. Da kom han ut av bilen og over til hennes side. Løsnet fatlen og satte beltet i lås.

«Bare la armen hvile i fanget. Det går bra.»

Et øyeblikk sto han bøyd over henne. Ansiktet var nær. Luktet hun gammel svette?

«Godt jobba», sa han og lukket døren.

Øyeblikket etter satt han bak rattet ved siden av henne og var der.

«Hjertens takk!» sa hun igjen og ville grine. Men fikk det heldigvis ikke til.

 

Han kjørte til en parkeringsplass og stanset.

«Det er fredag ettermiddag. Vi har sluppet fri. Det er sol og 20 grader. Hva vil du nå? Kjøre en tur? Eller rett hjem?»

«Jeg har behov for en dusj. Kan vel tre en plastpose over armen. Og rene klær.»

«Og så? Etter dette døgnet vil jeg ikke anbefale at du isolerer deg. Har du noen som kan holde deg med selskap?»

«Nei, hvem? For å sitte i flere avhør om hvordan det er å være morderske?»

«Du er ikke dømt, og mannen lever. Jeg har fri, er allerede rimelig orientert og skal ikke drive avhør. Kan vi to spise sammen for eksempel? Har du ønsker?»

Hun tok seg sammen. Kastet et blikk bort på ham. Han så ikke så morgenfrisk ut, han heller.

«Kan vi sitte et sted i skyggen og se på at folk bare vandrer rundt og ler», mumlet hun.

«God idé. Da kjører vi til Oslo. Hva er adressen din?»

Hun ga ham den. Han plottet den inn på GPS, sa «den er grei» og startet bilen.

De kjørte i pen fart på motorveien. Fulgte trafikken.

«Vil du sitte i skyggen med bare meg og se på at folk ler, eller vil du allikevel ringe noen og be dem komme?»

Plutselig var det som om all energi forsvant. Hun bikket hodet forover. Det bare hang der på halsen, som om hun skulle vært en filledukke.

«Jeg aner ikke hva jeg skal si til folk», mumlet hun. Det dryppet ned på hendene hennes.

«Da blir det bare oss. Det skal gå helt fint. Du bestemmer når det skal snakkes.»

Hun svarte ikke. Fikk rettet seg opp og famlet i den store lommen på hettejakken hans etter noe å snyte seg med. Fant ikke noe, og orket ikke å hente vesken fra gulvet, så hun tørket seg bare med håndbaken. Han så heldigvis rett frem.

Hun så på den konsentrerte profilen hans. Renset stemmen. Harket.

«Bor du også alene? Jeg mener, må du ikke kontakte noen om at du ikke er på hjemtur?» spurte hun.

Han snudde hodet og så forbauset på henne. Smilte. Hun så underleppen hans bevege seg. Munnvikene løftet liksom hele ansiktet.

«Datteren min bor ikke hos meg nå. Hun er hos moren sin i Danmark.»

«Er dere skilt?»

«Nei, vi var aldri gift. Hun hadde jobben sin i Danmark og jeg min i Norge. Vi har bare vært sammen av og til fordi vi har ei datter sammen. Hun er et fint menneske å ha foreldreansvar sammen med.»

De kjørte et stykke i sterkt motlys. Hun prøvde å finne solbrillene i skuldervesken. De var ikke der. Hun hadde dem vel i bilen. Han pekte på solskjermen over henne, men hun greide ikke å få den ned. Den hadde en annen mekanisme enn i hennes bil. Han strakte armen ut og hjalp henne.

Etter en stund spurte hun om han alltid var så hjelpsom og empatisk.

«Som oftest bare når jeg har betalt for det», sa han tørt.

Hun kjente seg kvalm. Da de kjørte inn i byen, spurte han enda en gang hvordan hun hadde det.

«Det går bra», mumlet hun.

Han spurte hvor hun ville bli satt av og hvor han kunne parkere.

«Bare sett meg av ved torget utenfor blokka, det er litt kronglete å parkere», sa hun.

Det ble ikke sagt noe mer før han stoppet i gaten hennes.

«Vil du at jeg skal vente her til du kommer deg inn?»

«Nei, det går fint.»

«Da kjører jeg hjem og parkerer, så blir jeg kvitt bilen. Du har nummeret mitt. Du kan ringe når du er klar, så møter jeg deg utenfor her. Høres det greit ut?»

«Nummeret ditt?» spurte hun fortumlet.

Han rørte litt ved skulderen hennes, og betraktet henne.

«Du ringte meg nettopp fra politistasjonen», sa han. «Du finner det sikkert igjen.»

Så sa han rolig:

«Du mister meg ikke. Jeg er her – og ringer deg om det går for lang tid. Er det greit?»

«Veldig greit. Jeg trenger nok en time.»

«Fint. Etter alt vi har utholdt de siste timene, trenger vi skygge og servering. Da ses vi. Du har ennå lite strøm», sa han og nikket mot telefonen.

Hun snudde seg da hun kom til inngangen. Han sto der ennå. Så fant hun nøkkelkortet og kom seg inn i heisen. Alt virket fremmed. Fiendtlig. En absurd tanke slo henne. Kanskje det kunne være noen i leiligheten når hun låste seg inn. Da hun kom innenfor entredøren, så hun seg årvåkent rundt. Sto ikke en av skuffene i kommoden i gangen åpen? Døren inn til badet? Hun tvang seg til å undersøke rommene, terrassen. Satte seg på sengen og lyttet. Vrengte lydløst av seg fatlen og Olas hettegenser. Lyttet. Armen banket og verket.

Som en praktisk redning husket hun at de var blitt enige om en time. Han skulle møte henne utenfor. Hun plugget telefonen i laderen på soverommet og satte døren opp til badet. Kledde av seg alle klærne og lot dem deise rett ned i skittentøykurven. Hentet en plastpose i kjøkkenskapet og fikk den møysommelig festet over bandasjen med en hårstrikk hun ikke hadde brukt siden hun klippet håret i mars. Hun skrudde på dusjen og gikk under den velsignede strålen.

Etterpå åpnet hun terrassedøren for å få mer luft. Tok en gul linkjole ut av skapet. Hun brukte den sjelden fordi hun syntes den var for uformelig. I dag fikk den være som den var. Fant frem Campersene, så slapp hun å knyte lisser. Og en strikkejakke med vide ermer av grågrønn mohair. Hun måtte huske deodorant før hun kledde seg. Å smøre seg etter dusjen orket hun ikke å tenke på. Men ansiktet måtte til pers. Etterpå gikk hun ut på terrassen med et glass vann og to smertestillende og satte seg i skyggen.

 

Lyden av telefonen vekket henne. Hun for opp og fant den på soverommet. Hele ladeledningen fulgte med da hun tok den.

«Jeg står utenfor nå», hørte hun.

Hun hadde sovnet fra alt. Hadde ikke engang fått på seg kjolen. Hørte sin egen idiotiske stemme da hun prøvde å forklare. Det ble stille i den andre enden.

«Beklager», fikk hun sagt.

En liten pause.

«Du har ombestemt deg? Du orker ikke?»

«Nei, men jeg satte meg på terrassen og sovnet.»

«Er det sikkert at du ikke har ombestemt deg?» spurte han.

«Sikkert. Jeg sovnet bare.»

«Hør. Kan jeg komme opp et øyeblikk? Sett en sko i dørsprekken. Jeg kan hjelpe deg med kjolen. Hvor høyt må jeg ta heisen?»

Hun ga ham koden og sa åttende etasje. Gikk ut i gangen og la en av de våte skoene i dørsprekken. Så gikk hun inn på soverommet.

Hun hørte ham komme inn og rope hallo. Svarte et ynkelig «hallo» og ble sittende på sengen med kjolen i fanget.

«Her har du det jammen fint!» hørte hun fra stuen.

«Jeg er her», sa hun, altfor høyt og holdt kjolen foran seg.

Han sto i døren og sa «veldig bra». Så kom han over gulvet og ble stående tett ved.

«Vi prøver å få den bandasjerte armen gjennom ermet først. Går ikke det, så må du finne noe enklere å ha på.»

Han løftet kjolen opp med begge hender og holdt den mellom dem. Hun rakte frem armen. Bandasjen gled igjennom. Han sa «sånn ja» og at dette skulle gå, hun skulle bare bøye nakken.

«Er det ikke rart? Bare man blir litt hindret i de vanlige bevegelsene, og mister litt frihet, så mister man gnisten», mumlet hun.

«Jeg kjenner til det», sa han og trakk kjolen over hodet og ned over kroppen hennes. Så tok han et skritt tilbake og smilte.

«Det var noe annet enn den møllspiste hettejakken min! Kan jeg se meg rundt mens du gjør deg klar?»

Hun nikket. Egentlig ville hun at han bare skulle stå der litt så hun kunne lene seg inntil ham. En tåpelig tanke, hun kjente ham ikke. Det var han som var klok, tenkte hun. Var vel vant til å forholde seg til alle slags klienter. Det gikk opp for henne at han kanskje så på henne som denne dagens «kasus».

Han satt på terrassen med et glass vann da hun var klar til å gå.

«Jeg skulle i det minste ha bydd deg en kald øl eller vin mens du ventet», sa hun.

«Langt ifra. Jeg drikker nok vin som det er.»

Hun hentet et glass vann og satte seg der ute sammen med ham. Merket blikket hans.

«Du må være utmattet. Er du sikker på at du orker å gå ut? Jeg kan godt kjøpe litt mat, så kan vi spise her», sa han.

Igjen kjente hun at hun ville grine. Det gjorde hun ikke.

«Jeg vil ut. Jeg slapp jo varetekt!»

«Fint. Er det noen steder i nærheten du foretrekker? Spasere i det gode været kan vi gjøre etterpå, dersom vi orker», sa han.

Hun nevnte en italiensk restaurant, og han sa at da gikk de dit.

Men han reiste seg ikke straks. Drakk bare av vannet. Så satt de der og drakk vann, begge to.

«Er jeg ditt ufrivillige kasus denne dagen?»

Han så på henne.

«Ser du at jeg har barbert meg?»

Hun nikket, men hun hadde ikke sett det.

«Det ville jeg ikke ha gjort dersom jeg skulle på jobb. Jeg ville også ha sørget for at du fikk noen andre å spise sammen med enn meg. Fremfor alt ville jeg ha kjent et ubehag ved å være her i ditt private hjem. Men det er bra du spør så direkte. Bra for oss begge. For jeg kan ikke være din psykolog. Jeg vil ikke være din psykolog.»

«Hvorfor ikke?»

«Fordi den rollen er strengt avgrenset fra alt privat.»

Hun svelget.

«Sitter du her og sier at det er meg, ikke drapskvinnen du har hjulpet?»

«Du er ingen drapskvinne, du forsvarte deg grundig mot en som skadet deg.»

«Men hvem er jeg da, i dine øyne?»

«Du er et knivstukket menneske som jeg fant i onkels hytte, og som behøvde praktisk hjelp», sa han bestemt.

gyldendal-logo_2025.png
* Gyldendal





cover.jpg
HERBJ@ORG WASSMO
Besettelse

* Gyldendal










